khistorydata/jeongjo-sjw-relations huggingface dataset:
정조 8년 · 강
命總戎廳留儲錢五百兩。散貸營屬。
정조 8년 · 목
總戎使李昌運啓言。向來錢貨散貸時。總廳軍兵未蒙一視之澤。不無向隅之歎矣。本廳留儲錢中限五百兩。特許貸下。俾蒙實惠似好。故敢達。從之。批以。守廳宜無異同。亦依此數。使之散貸營屬。
정조 8년 · 강
命北漢添餉條。許劃公廨諸處修葺。
정조 8년 · 목
總戎使李昌運啓言。本廳形勢。去益凋殘。北漢居民。毋論僧俗。顑頷之狀。誠極可悶。第今行宮公廨頹圮甚多。至於三留營倉舍及十一寺別館。年久頹廢。實有經潦頹壓之慮。不可不一齊修葺。而本廳財力沒策。在前城廨之役。請得添餉條補用者。多有其例。依辛丑年例。姑勿添餉。許劃於行宮公廨倉舍別館修繕之資。則可免經潦顚壓之慮。且荒歲土木之役。古人亦有行之者。際此始役。則城內顑頷之民。書赴雇賃。必將賴此而安接。請下詢大臣處之。予詢大臣。領議政鄭存謙曰。北漢民勢。聞甚切急。公廨諸處。將至頹犯。趁今修葺。亦可爲救荒之助。恐合許施矣。從之。
정조 8년 · 강
命禁衛營別備錢。貿銀儲留。
정조 8년 · 목
禁衛大將李敬懋啓言。本營別備錢四萬五千兩。頃已散貸矣。一萬五千兩。亦竝貿銀。請儲留。從之。
정조 8년 · 강
命故水使李億祺賜諡。
정조 8년 · 목
右議政金熤啓言。壬辰之亂。樹勳立殣者。贈官賜諡。無所遺漏。而全羅右水使李億祺。與忠武公李舜臣協力殲賊。奇功偉蹟。亞於舜臣矣。以如此勳勞。兼有殉身之卓節。當時旣贈以本兵之長。追後又享於忠愍之祠。獨於易名之典。尙未蒙施。特加恩命。許以賜諡。予詢大臣。領議政鄭存謙曰。李億祺之偉功卓節。亞於忠武公。則今於易名之典。何可靳施乎。左議政李福源曰。以道學節義勳勞而特贈正卿者。與推恩例贈。事體不同。節惠之典。恐不宜靳施矣。從之。
정조 8년 · 목
以朴廣源爲校理。徐瀅修爲副校理。成種仁爲修撰。李勉兢孟至大爲副修撰。具善亨爲泗川縣監。魏光軫爲 定陵參奉。初仕也。
정조 8년 · 강
遞承旨趙興鎭。以金載人代之。
정조 8년 · 목
政院以興鎭違牌。啓請牌招。敎以。許遞。前望單子入之。
정조 8년 · 강
遞知義禁徐浩修李柱國。以鄭昌順閔鍾顯代之。
정조 8년 · 목
政院以浩修柱國。與時囚有親嫌。不得參坐啓稟。敎以知義禁徐浩修李柱國許遞。前望單子入之。
정조 8년 · 목
敎曰。爾之登剡牘。夫豈偶然。昔予在春邸。爾父爲予贊善。惟我 先大王欲置之胄筵。俾補予不逮。弓旌屢勤邱園。而遐心莫回。羽儀永闃。每一思惟。增我興想。噫。賢者之生。不係世德。擧於築版者有之。起自畎畝者有之。若其紹述詩禮之業。擩染家庭之訓。亦有所不可誣者。胡明仲之於文定。司馬康之於端明。有是父有是子。至今傳爲儒門盛事。今爾卽大家遺裔。志行也經術也。不問可知爲故贊善肖子。採之輿論。昭然無貳辭。爾雖欲棲遲蔭路。奈此䦣然之章何。又況文正文忠忠獻文簡道德名節。間有聞人。與國同休戚。爾雖欲肥遯於邁軸。又奈世祿之義何。崇獎儒術。惇尙風敎。卽 列朝相傳之家法也。顧予寤寐一念。惟 先志是承是述。而然予誠淺。尙不能致一賢士。賁我朝端。去年兪儒賢又長逝。巖穴遂空矣。予用是愓然。爰命政府政曺。會議以薦士。爾果首膺是選。予誠喜而不寐。矧今元子衣長干尺。知思漸開。導迪輔翊之任。非爾伊誰。雖在委巷匹庶之家。苟有相知也深。託以訓蒙之責。義不可固辭。爾以乃祖之孫乃父之子。延頸之誠。必倍他人。爾須體予心腹之諭。無庸過加辭遜。取近登途。副予如渴之望事。下諭于持平金履安處。上來時給馬事。亦諭于該監司處。
정조 8년 · 강
檢閱李崑秀。以父病陳疏徑出。批許救謢。
정조 8년 · 강
拿處吏曹佐郞趙弘鎭。
정조 8년 · 목
政院以弘鎭謂有情勢。終不入來啓。敎以。所謂情勢。果是何事。新進怠慢之習。極可駭然。拿問處之。
정조 8년 · 강
分揀監役林元浩。中官朴性純等。
정조 8년 · 목
敎曰。當該守直中官。紫門監官員幷拿處。○以監役林元浩。中官朴性純等拿處傳旨。敎以。今番特爲分揀。
정조 8년 · 강
汰拿宣傳官任聖說。
정조 8년 · 목
兵曹啓言。昨日儒生數人。登山賞花之際。宣傳官任聖說適來近處。忽地惹鬧。與其兄弟及無賴雜類。一時敺打。至有彎弓擬射之擧。儒生之被打受傷。萬萬驚心。而其奴屬追後救出者。尢被敺打。方在死生未分之境云。大是變怪。此等駭妄之類。不可置之侍衛之列。爲先汰去。令該府拿問嚴處。其餘作黨之勸武軍官及哨官等。自臣營一倂嚴棍後移法司。請照律重勘。允之。
정조 8년 · 강
勘放時囚任嵂。
정조 8년 · 목
義禁府啓言。前兵使任嵂原情。泛稱遲晩。別軍職勿請刑。請議處。敎以。往傳渠子之言。與渠言差間。而兵判之混聽。亦不是異事。如渠子之罪。移勘于渠。似過分數。然無論踼人與被縛。均之爲貽累淸選。不善敎子之罪。在所難免。以公罪勘放。
정조 8년 · 강
命時囚任聖說議處。
정조 8년 · 목
義禁府啓言。前宣傳官任聖說原情。泛稱遲晩。曾經宣傳官勿請刑。請議處。允之。
정조 8년 · 강
命時囚趙弘鎭附過放送。待明朝謝恩。
정조 8년 · 목
義禁府啓言。吏曹佐郞趙弘鎭原情。泛稱遲晩。曾經侍從臣勿請刑。請議處。敎以。旣非法典相避。則焉敢乃爾。附過放送。使之待明朝謝恩。
정조 8년 · 목
予曰。閤外待罪諸宣傳官輩。以任聖說事。擧廳來伏云。故俄者招入。多般下敎。而終不退去。渠輩之言。不爲無據。甚難處矣。時秀曰。臣於閣外。亦見光景。而蓋聞渠輩廳風。自來如此云矣。敎曰。今將臣中方帶捕將者唯御將。令御將今日內。詳覈草記。而如是下敎之後。則仁秀等亦當退去矣。時秀曰。處分如此。於仁秀等。萬萬惶感矣。義分所在。渠安敢不爲退去乎。予曰。承旨以此傳敎。洞諭諸宣傳官。招致各軍門敎鍊官。令諸將臣各具意見草記事分付。
정조 8년 · 강
命宣傳官縳打委折。令御將詳査究覈。
정조 8년 · 목
敎曰。行首宣傳官李仁秀與諸宣傳等。相率擧廳。來伏閤外。已至經宿矣。俄始招問其委折。蓋因宣傳官任聖說被打事也。剝衣鮮䯻。綁縳至街上。從又亂加拳踼云爾。則聖說之本事。是非姑舍。渠以朝官。且在侍衛之職。而遭此無前之擧。貽辱非細。諸宣傳官等之交口力請削薦。仍請渠輩被罪。不可謂無所據。自昨至今。終不退去。渠輩氣稜。尙云可觀。一味摧抑。殊違兩解之義。宣傳官綁縳委折。不可不査處。令御將詳査究覈。論理草記事分付。
정조 8년 · 강
承旨金載人。陳疏自引。賜批。
정조 8년 · 목
疏略曰。臣頃以熊川船格。以生爲死事。露章引罪矣。乃者堂疏論斥。勘以譴罷之律。聖度包容。銀臺除命。又下於訟愆之中。臣之踪地。釁咎添重。乞賜鐫削。批以。爾其勿辭察職。
정조 8년 · 강
掌令成鼎鎭。以毋病陳疏乞遞。批許救護。
정조 8년 · 강
持平洪秉益。以父病上疏乞遞。批許救護。
정조 8년 · 강
遞承旨徐龍輔金載人。
정조 8년 · 목
敎曰。右副承旨聞有實蜣。同副承旨情勢似然。幷許遞。前望單子入之。
정조 8년 · 강
命宣傳官住聖說。刊名薦記。
정조 8년 · 목
禁衛大將李敬懋。御營大將徐有大收議。以爲任聖說。以侍衛選職。與人敺閧。被打受縳於常漢。至於上徹。諸宣傳之看作變怪。若將浼焉。恥與同列者。處義固然。聖說之駭悖本事。卽閑良與儒生相閧之事。有司存焉。而下屬之結縳朝官。恣意敺打之罪。事未前聞。嚴査重勘。任聖說刊名薦記。俾伸諸宣傳官貽着之心。則宣傳官等似當惶恐就職。伏候上裁。敎以。卿等議是。依此施行。
정조 8년 · 강
御營廳以宣傳官任聖說縳打委折究覈啓。
정조 8년 · 목
該廳啓言。宣傳官任聖說縳打委折。詳査究覈。論理草記事命下矣。來伏公廳。任徐兩家傔屬奴輩之伊日隨往者。盡數捉致。各各嚴問取招。則當初起鬧。先自閑良而始。乘憤加怒。至於敺打蹴踼之境。聽聞驚駭。誠一變怪。而任聖說被打一款。徐家所屬。渠雖發明。今以宣傳官守閤齊籲推之。則一廳諸員。必有的知。然後乃敢瀆撓崇聽。徐家之屬。安敢餙辭欺罔乎。大抵常漢輩之縳打朝官。自有當律。各別嚴繩。敎以。縳打人。卿其詳査決處。以尊朝廷之事面。以慰武臣之輿憤。更勿以此事煩聞。
정조 8년 · 목
兵曹啓言。依下敎。御營大將徐有大隨廳擧行敎鍊官鄭漢榮捉來。問其査實之遲滯委折。則所告內。可以捉來査問者。其敎不少。散在各處。一邊査問。一邊捉來。故自爾遲滯。未卽擧行云矣。敎以。午前下敎。申後草記。稽緩則甚。儱洞之致。敎鍊官放送。該大將推考。
정조 8년 · 강
勘放時囚任嵂任聖說。
정조 8년 · 목
敎曰。時囚議處照律。令次堂擧行。○義禁府啓言。前兵使任嵂。杖八十收贖。公罪施行。敎以。功減一等。又啓言。時囚罪人任聖說。杖八十收贖。奪告三等。請放送。敎以。貽累淸選。誠如本府議處結辭。依此律施行。功議依例區別減等。
정조 8년 · 강
命吏曹佐郞趙弘鎭。山淸縣監除授。
정조 8년 · 목
政院以弘鎭謂有情勢。終不入來啓稟。敎以。此亦紀綱所在。情勢有無。不足言也。見職雖曰淸選。不過該曹郞官。則更令催促。徒傷事體。吏曹佐郞趙弘鎭。山淸縣監除授。當日辭朝。時任縣監。遞付京職。
정조 8년 · 강
召見承旨洪秀輔柳誼李時秀及下直守令趙弘鎭于三善齋。
정조 8년 · 목
予曰。昨日之雨。無不足之患否。秀輔曰。浹洽矣。予曰。昨日御營廳草記。出朝報乎。誼曰。出朝報矣。予曰。銓郞終不入來乎。時秀曰。謂有情勢。屢飭不出矣。予曰。下直守令。使之入侍。山淸縣監趙弘鎭進伏。予詢職姓名。因敎曰。汝以侍從之故。不問七事。下去後惕念圖治。明日發行。
정조 8년 · 강
重推訓練大將具善復。
정조 8년 · 목
敎曰。資秩雖是崇品。將臣事體。自有別焉。次對之懸病。收議之不參。習陣之頉稟。大是不善商量處。朝廷決無曲循之理。任其引入。亦關師律。訓鍊大將具善復從重推考。此後無得如前逡巡之意。自政院申飭。
정조 8년 · 강
命吏曹佐郞前望入之。
정조 8년 · 목
敎曰。政注間事。日前飭敎。不啻諄複。此時居銓之臣。必當講究對揚之方。堂下取捨。專在郞官。郞官宜令備員。吏曹佐郞前望單子入之。
정조 8년 · 강
諭經筵官閔彝顯金斗默。諮議曺霖。
정조 8년 · 목
敎曰。儒者之於國家。固不重歟。治國不以儒。若秤無星。如輪脫輻。難乎其施措之得宜。噫。崇儒重道四箇字。卽我 列祖相傳之家法也。以是群賢彙征。仰禆洪猷。朝野爲之型範。倫綱賴以維持。近者。吾道日孤。惟故參議兪彥鏶一人。在旌招之列。而今又不在世矣。日前會薦也。有四人者。以名賢之子若孫。首登遴剡。玆豈非國家之幸而士林之光歟。持平金履安處。才下別諭。宣予虛竚之意。外此經筵官抄啓者又三人。俱在外邑云。予之必欲盡誠致之者。豈但爲予一身之資益。誠以元子衣尺漸長。曺筵將開。此時敎導之責。政須儒子委任之。俱以世祿之裔。必有願忠之誠。想不待徵辟之屢煩。而白駒之縶。在戒場藿。予方跂足而竢之。政院以此意下諭于經筵官閔彝顯金斗默曺霖所在道臣處。仍卽謄宣。上來時給馬。登途與否狀聞事。一體下諭。
정조 8년 · 강
以金憙鄭啓淳爲承旨。尋遞憙。
정조 8년 · 목
政院以憙違牌啓稟。敎以。許遞。前望單子入之。
정조 8년 · 강
以李祖承爲吏曹佐郞。前望也。
정조 8년 · 강
緘推水原府使洪檢。
정조 8년 · 목
洪忠監司申大升以雨澤馳啓。敎以。初七日雨澤。圻甸諸邑。擧行報來。獨水原一邑。報來最後。而只言伊曉之浥塵。意謂使漢南未得均霑。方此憧憧際。見錦伯狀本。公山雨澤。至近寸餘。則水原事極爲訝惑。朝家每於一番雨澤。輒勤詢問。而該邑擧行。如是慢忽。何也。昨令政院招致營吏。嚴加申飭。而已至經宿。亦無皀白。此有關事體。水原府使洪檢。緘辭從重推考。
정조 8년 · 강
命擧動時軍器寺別破陣除之。該卽官陞敍事定式。
정조 8년 · 목
敎曰。因軍器寺謄錄考出。有覺得者。本寺別破陣。擧動時勿爲隨駕。旣有 先朝癸未定式。而近來復舊隨駕。殊非定式之本意。然 陵行隨駕。旣命徐之。此或相當乎。且思之。 陵幸則不過一年再有之擧。擧動頗數。宜令中復癸未定式。此後動駕時。別破陣除之。只於朝賀日。正殿門外排立事分付。謄錄添書以入。因此而又有申飭者。本寺素稱武庫。凡百擧行。每多勞役。而郞官遷轉絕罕。有違朝家酬勞之政。雖以內弓房言之。弓子造成滿數諸弓人。例蒙加資之典。況御佩筒箇及御服甲胄。事體豈比於弓子。筒箇甲胄監造連三次。或間五次者。該卽官陞敍事定式。如是定式。則雖無持敎。自本寺移文該曹。以爲捧承傳之地。
정조 8년 · 강
命弓帒之制。必容騎蒭弓事分付。
정조 8년 · 목
敎曰。今因軍器寺謄錄考出事思之。日前臺臣以筒箇弓子事有疏陳者。此言誠切中時弊。大抵近來筒箇制樣太小。軍裝之便利。似無不可。至於弓帒小則弓樣亦短。此後本寺。依此知悉。弓帒之制。差混造成。必容騎蒭弓事分付。
정조 8년 · 강
命紫門監軍契矯捄。烽燧軍番糧。後日次對稟處。
정조 8년 · 목
兵曹啓言。因戶曹草記。紫門監軍契貢人。以元等受價。每患不足。而別役軍價。亦多落本。果多弊端。日前本監提調筵稟。分付兵曹。依此施行事命下矣。本監提調之筵稟。實出於釐弊之意。而當初作貢之時。從優磨鍊。伊後別役之日。隨報量給。非但曺例卽然。凡諸大小貢價。一番恒定後。若値別役之不得不所下者。隨時磨鍊。已是通行之規矣。近來軍契之弊。亦甚可悶。不可無變通之道。而元貢旣有逐年上下者。至於別役。則有無無常。今玆預先分排。永爲定式。則元貢外添一貢價。事係剙始。有難遽議。此後若當別役之時。勿爲如前過減。從實量給。足可爲矯捄之方。依此請施行。敎以。依烽燧軍例。後日次對時稟處。又啓言。木覓山烽燧軍番糧變通事。日昨入侍時。伏承草記稟處之命矣。烽燧軍番糧。雖云至薄。猝難加劃。十名定額。依前以五名立番。而旣定界限之後。候望等節。比前自別。亦不可無軫念之道。今番除減守烽軍二名朔布。則本自臣曺上下者。仍爲移給立番烽軍。使之添作番糧。冬節襦衣。亦自本曹造給。依此請施行。敎以。依軍契例。後日次對時稟處。
정조 8년 · 강
命湖南敗船船格。移送原籍官勘處。
정조 8년 · 목
全羅監司趙時偉以稅大同敗船馳啓。敎以。此時守令。不可輕遞。論罪一款。待畢賑擧行。船人故敗情狀。雖甚痛駭。許多穀物之以改色次。分徵該邑。言念民情。誠極關念。寧失千包穀。豈忍使顑頷之民。重罹催督之若。拯米則勿爲分給。仍以本邑上納。如已分俵。具由狀聞。縮米則姑勿分徵該邑。以待秋成之意。自惠廳星火行會兩道道臣處。形止亦卽俾各狀聞。許多船格之災邑滯囚可悶。似此災歲。何循常例。移送原籍官勘處之意。一體分付。
정조 8년 · 강
命罪人李夢骨里方道化。移配他道。
정조 8년 · 목
全羅監司趙時偉以李夢骨里到配馳啓。敎以。依方道化例。移配他道稍實邑事回諭。又以方道化到配馳啓。敎以。本道編配。在所軫念。移配他道稍實邑事回諭。
정조 8년 · 강
命全汝鐄殺獄文案。送于大臣重臣處。附陳意見。
정조 8년 · 목
刑曹以全汝鑛殺獄錄啓。敎以。今因錄啓文案考閱。有堂郞具意見論稟之命矣。事在久遠。獄事到今。雖以容說於其間。或有一分可執之疑端乎。其時道臣聞是金領府事。伊後狀聞道臣。又是重臣具允明云。此文案送于大臣重臣處。粘尾附陳意見。
정조 8년 · 목
刑曹啓言。許土被殺。令道臣嚴飭該邑。另加捉得正犯後決折之意。請分付道臣。敎以。此獄事。無一叚明的之證。有十分黯䵢之歎。問其時則夜未分矣。想其境則虛無人焉。蓋此夜未分之時。又値虛無人之境。但見有狼藉傷痕。未聞其蜮射眞贜。孰能卞下手之在某。碎首者阿誰乎。只將彼畓水生之跡。欲作此夜土死之案者。尙可審獄體而重人命乎。原其成獄之類只憑廉校模孛之說。斷定正犯。經行同推。萬有一此路一開。殺獄看證不必求備。況討捕校卒之急於彌縫。無辜平民。往往有橫罹之事。朝家特命道伯。屢行詳査者此也。及見其狀本。依舊是鶻突。大抵許土之死。決是由於被打。而一太之不當爲正犯。亦甚瞭如。因仍訊推。至於瘐斃。寧有如許獄體。罪人李一太特爲放送。伊時捉納校卒則幷嚴刑。其中頭目漢一人。定配所發配後狀聞。當該檢官拿問處之。手犯人。嚴飭地方官。期於捉得事分付。
정조 8년 · 강
行召對于誠正閣。承旨沈豊之。閣臣金鍾秀。玉堂林道浩李鼎運。假注書朴能源。兼春秋金健修。史官李崑秀。
정조 8년 · 목
講國朝寶監。○予曰。諸路穀簿之不敷。更無可言。而原春道嶺東昨年當捧之數。乃是四萬石。而所捧僅爲一萬二千石。賑資則以朝家區別。似或了當。而還戶則無以排巡。請得狀啓。今方來到。而洪忠道亦如此云。言念民事。誠萬萬悶切矣。夫均廳設置。本欲以活民也。非所以厲民也。待其積剩之後。欲除一年之結錢。此非獨予意爲然。 先志亦如此矣。目今穀總不敷。關東湖西之飢民。無接濟之道。兩西昨年雖云免歉。亦無可移之穀。他無着手處。欲以均廳錢出給。以爲待秋換穀之地。未知卿意何如。鍾秀曰。均廳事目之至嚴。有司之爭執。勢固然。然而此廳之設。旣是爲民。則當此六路免歉。萬姓顚連之時。豈可無變通之政乎。予曰。均廳減疋之政。本是 先朝德意。而目今民情之遑急。終有甚於二疋之役。饑饉荐臻。而無推惠之道。生靈困悴。而無濟活之方。目下急務。無大於生穀。而見今所儲。惟有均廳錢。此外無措手之勢。予方以此問議于大臣矣。鍾秀曰。諸路穀總之欠縮。大是悶事。均廳錢推移。果如聖敎。爛商處之誠好矣。予曰。關西穀簿。亦不成說矣。鼎連曰。臣待罪殷栗時。考閱本邑穀簿。則留庫之數。至於五千石之多。邑小穀多。民不願受。爲民儲穀之意。適足爲病民之端。不但殷栗爲然。文化等邑亦如此。長山以北。如難船運。則從便發賣。亦可爲賑救之一助。請下詢前道伯。予曰。昨日亦發此言。朝家每以此屢屢申飭。而外方之擧行若是。是可悶矣。此非守令之過。乃道臣之責矣。鍾秀曰。不但西路爲然。諸道無處不然矣。予曰。大抵山邑則以穀多爲弊。沿邑以穀寡爲患。有處偏有。無處偏無。實有不均之患矣。鍾秀曰。諸道生穀處。山多而沿少。穀寡爲憂。而多穀亦有弊。眞所謂方朔飢欲死。侏儒飽欲死者也。予曰。原春道上納抄出所錄。承旨出去持入。豊之以有司堂上持往大臣家之意回奏。予曰。閣誌入之。予謂鍾秀曰。卿適入來。而又發言端。故第此詢咨。卿意以爲如何。大抵均廳之設。卽我 先大王爲民之至意苦心。蓋我國之制。山野有賦。奴婢有貢。大同也。田稅也。凡地之所産。民之所出。無不有上征之制。而惟彼江海之利。獨無惟正之貢。周官分職。亦有掌山澤之官。此乃自上世已然。則今此均廳之設。卽援古制今之美規也。 先大王深軫二疋之役。實有偏苦之歎。先減半疋。繼蠲半疋。遂爲一疋之役。而減疋之後。國儲無以經用。故遂就海澤之利。較數歲之中。創一定之法。漁箭鹽釜賈船商船。各有定稅。設爲一廳。名以均役。以補減疋之數焉。於是乎水陸之稅。均而爲一矣。然而自三數十年以來。魚鹽日貴。民產益困。片鱗束薍。其直漸湧。而市童街兒。莫不歸咎均廳之設云。此實莫曉其所以然者也。況又漁採之業。歲耗月縮。海箭失勢。鹽田少利。均廳歲入之數。亦隨而漸匱。到今計之。則陸賦水稅。兩失其制。國計民産。竝爲受困。予每反復思惟。終不得其好箇道理矣。 先朝已於奴婢及田稅大同。行比總之法。予意則以爲陸旣有稅。則水豈獨不然乎。漁鹽船三稅。欲依陸稅例。行比總之法。庶幾爲矯捄之一道。故昨日試問諸臣。而惟趙時俊之意。惟有商量。當初漁鹽船稅創出時。恒稅外官民不相關涉。故浦民莫不樂爲之矣。今則自官頗多侵漁之習。故民怨胥興。漁人不結箭盆。魚產漸至絕乏之境。魚之絕貴。勢所然矣。鍾秀曰。此誠不知其委折。而漁人之歸咎均廳。似不爲無據矣。予曰。南中漁箭。今至消瀜之境。而魚總則朝家不爲次知。若遍行道比總之制似好。諸道監司處。欲使各陳意見。此是合商量處。大抵官家侵漁之習。誠爲痼弊。而吏屬之因緣爲奸。不一而足。設法之意。本欲利民。而爲害反甚。不可不一番矯弊。而此有創新之嫌。未知何以則爲好耶。鍾秀曰。若變通則可紓民力矣。予曰。目今急務。無大於穀簿之有剩。而民之資生。於是乎係。今稅額不饒。全慶兩道穀之最多處。今則無餘。關西雖免歉。而非發賣。勢難支吾。此由天時之使然。而亦由於監司守宰之不善擧行矣。若如古人之言文臣不愛錢。武臣不惜死。則可以太平矣。予曰。若一番嚴立科條則監司雖不願。以法制之之外。更無他道矣。鍾秀曰。還政難於賑政。糶糴之善否。卽民命所關處矣。予曰。峽邑之還。多於沿海諸邑。若使分類付給則何如。鍾秀曰。以臣愚見。似勝於不爲矣。予曰。有更張之政。然後方可有實效。且穀簿之山多沿少。實爲大患。而疊徵白徵之弊。往往有之。何以則爲合於變通之道耶。鍾秀曰。此事少變則少益。大變則大益。法制雖是佐治之具。而隨時損益。亦不害爲便民之政矣。予曰。穀簿及魚鹽船稅條。卿下去後。從便論例以陳。予曰。頃日賓對時。右相所奏擧條甚好。卿意以爲何如。鍾秀曰。臣未及見矣。予曰。閣誌體製。一欲問議于卿矣。今適入侍。未知卿意何如。鍾秀曰。閣誌大體誠好矣。予曰。此册何以命名則爲好耶。鍾秀曰。賤見則以日知錄名之似好矣。予曰。此必欲据實直書。以備遺忘者也。卿曾作爛餘。此是謄朝報者乎。鍾秀曰。然矣。予曰。予自在春宮時。有日記矣。凡例終無善處之道。分門立目。此乃右副承旨所記也。且凡係大政事。喉院日記存焉。凡例體叚。年譜之制則何如。大體不越乎此矣。予曰。八道謄錄及備局文字。皆入於此。而傳敎俱載其中。而一政一令。無漏記載。則似有太煩之慮矣。且予之爲此。要以自省。若有一毫溢美。便非予意矣。官職除拜條。書之似太煩。而六卿亦不可不書矣。徐有防曰。六卿中禮判條。不可不書矣。予曰。關係傳敎批旨。竝書之何如。鍾秀曰。有關係處。不可不書矣。予曰。閣誌有所見處。皆付籤以入好矣。鍾秀曰。當如聖敎矣。予曰。日前左相箚。卿見之乎。所奏儘多切實處。予甚嘉嘆矣。鍾秀曰。臣未見之矣。予曰。不言世界。此亦難矣。大抵近日規模。只以緘默爲事。此莫非予一人不善導率之致。而朝象如此。誠慨然矣。鍾秀曰。此莫非群下之過矣。
정조 8년 · 강
命外閣員役工匠料布。還復奉足。
정조 8년 · 목
原任提學金鍾秀啓言。以外閣事有。仰達者矣。校書館舊例。以歲末所捧價布。分排於員役工匠。一年料布。每年都下。故元無有餘不足之患矣。中間此法變而爲逐朔上下之法。則每値有閏之年。輒多仍用之弊。所謂價布。本是本館員役工匠輩奉足名色。此與他衙門料布先下之規。大相不同。自本館按例復舊。可以都無事。不必別加釐正然後可以救弊。而節目旣已啓下之後。有不敢自下擅便。今因言端敢達。臣意則還復奉足。庶可爲無弊矣。從之。
정조 8년 · 강
命專經文臣應講者稱在外。令該曹察飭。
정조 8년 · 목
敎曰。觀此專經文臣書啓。軍銜前銜應講者。只是數人。原在外外。在京稱在外人。令該曹另加察飭。又敎曰。文臣殿講。退行於三明日。武臣殿講。同日爲之事分付。
정조 8년 · 강
命承旨李時秀遞差。該郞拿處。
정조 8년 · 목
因賓廳日次頉稟。敎以。均是次對日來會本司。而向日則以無時急稟定事來會本司爲辭。今日則只入次對頉稟。竝呈坐起座目。該房之捧入。已極不審。該郞之來稟。亦甚未瑩。喉舌之地。董率之司。擧行如此。不可無警飭。該房承旨遞差。該郞拿處。
정조 8년 · 강
領議政鄭存謙。左議政李福源聯箚自引。賜批。
정조 8년 · 목
批以。郞吏之罪。卿等豈足尋箚引咎。卿等安心勿辭。卽起視事。仍命遣史官傳諭。
정조 8년 · 강
以柳誼爲承旨。
정조 8년 · 강
御營廳以久陳木布及苧布無紋紗區處啓。
정조 8년 · 목
該廳啓言。流來久陳木布及苧布無紋紗。從長區處事。命下矣。考出各庫木布中年久最傷者。則價布一百八十同零。或爲鼠蠹所破。或爲滲濕所傷。一同之內。過半破傷。一疋之內。亦有徑尺朽破。麻布綿布。少無異同。上中下三等。許令折價。則上等木一百十八同。每同價爲四十兩。中等木每同價爲三十三兩。下等木每同價爲十一兩。上中下等布。與木綿同價。而合爲八千六百二十五兩。目今一營將士連値歉荒。實多難支之弊。分給軍校及員役輩。捧價散賣。一以爲惠及軍伍。一以爲收價立本。則庶得兩便。至於廿餘疋之久荢布。二十端之無紋紗。存減區處。不甚大段。無足煩聞。敎以。依草記施行。
정조 8년 · 목
予曰。今日之雨。得無未足之歎否。興鎭曰。似未周洽矣。予曰。畿邑麥農。峽野差異云。而嶺東不無風災。關北偏受雨澤云。然否。予雖在靜攝之中。言念民憂。若添一病矣。興鎭曰。諸道農形。大體有登稔之漸云矣。
정조 8년 · 강
遞承旨宋載經兪恒柱。以趙興鎭金載瓚代之。
정조 8년 · 목
政院以載經等違牌啓稟。敎以。許遞。前望單子入之。
정조 8년 · 강
命侍從堂上堂下違牌坐罷人。竝敍用。
정조 8년 · 강
召見承旨朴祐源趙興鎭。閣臣徐有防于三善齋。
정조 8년 · 목
予曰。畢賑不遠。守令之能否。可以知之矣。祐源曰。近來守令。每當賑政。擧皆殫誠竭慮。其中雖有勤慢之分。孰不盡心奉公。用副我聖上宵旰之念哉。予曰。爲方伯者。若能明眎黜陟。賞罰以之立焉。嗣後守令之治績。頗有可觀矣。祐源曰聖。敎至當矣。興鎭曰。武臣殿講落點。自正月至今爲二次。合行於今番乎。予曰惟。有防曰。閣臣當承候入來。而檢校直閣徐龍輔身病猝重。原任直閣鄭東浚時無職名。俱不得詣闕云矣。
정조 8년 · 강
奎章閣問安啓辭。賜批。
정조 8년 · 목
因本閣問安啓辭。批以。痰滯到曉越添。晩後諸症。與昨別無減勢矣。
정조 8년 · 강
王大妃殿進御一錢五分重人蔘粟米飮。前方中減縮砂五分。加白芥子七分。命自今日一貼式。限五貼煎入。榻敎也。
정조 8년 · 강
行藥院入診于重熙堂。仍召見閣臣。都提調徐命善。提調金華鎭。副提調吳載純。檢校直提學徐浩修。直提學徐有防。
정조 8년 · 목
請診也。○命善曰。伏聞聖候欠寧。不勝驚慮之至。目今証候若何。予曰。痰滯之証。近因外氣越添頗苦。小便亦不長利。故俄試木米茶矣。命善曰。醫官使之入診。以爲議進湯劑之地好矣。予曰。不必用。藥矣。命善曰。雖不進湯劑。入診聖候然後。可以製進茶飮。以爲解外氣之地矣。予曰。不須診察也。命善曰。臣等自昨日來待。而爲慮酬接之有妨靜攝。不敢請對。下情悶菀矣。時原任諸大臣。亦以此趑趄云矣。予曰。所處甚窄無以引接。諸大臣不必入來矣。命善曰。醫官則使之來待近地乎。予曰。不必爲如是爲也。予謂命善華鎭等曰。卿等近日則果保合如初乎。命善曰。近間則果與之款款。無幾微。實不敢負我聖上之敎矣。予曰。誠如是也。豈不幸哉
정조 8년 · 강
命明日文武專經殿講處所。以仁政殿爲之。榻敎也。
정조 8년 · 강
命明日文武殿講。勢難親臨。侍衛勿爲待令之意。分付兵曹。
정조 8년 · 강
命持公事入侍。閣臣不參申飭。
정조 8년 · 목
敎曰。向因提學兪彥鎬出擧條定式後。召對入侍及持公事入侍。藥房入診。在直閣臣定式進參。則今日持公事入侍。入直閣臣無端不參。聞是未及詣閤之致云。而此後無或如前泛忽之意。申飭本閣本院。
정조 8년 · 강
奎章閣朝夕問安。幷賜批。
정조 8년 · 목
因本閣朝問安啓辭。批以。大體與昨一樣。而元氣不健。外氣不解。然茶飮之屬。姑不欲用之矣。聞藥院又請求對云。以此所處之臥內。無以召接。勢將移接他室。差晩欲召接。此時依定式同爲登筵。又因夕問安啓辭。批以。似有分減。苦無顯勝。可悶。
정조 8년 · 강
給原州府燒戶恤典。
정조 8년 · 목
原春監司徐鼎修以民家失火馳啓。敎以。依通川例。另施恤典事。令廟堂卽爲行會。
정조 8년 · 강
命違牌諸玉堂。一體牌招入直。
정조 8년 · 목
敎曰。申飭出仕之意。旣於筵席陳達。伊後身先犯科。無端違牌。不知爲幾次。事體所在。誠極未妥。校理李魯春只推。與違牌諸玉堂。一體牌招入直。
정조 8년 · 강
命同罪人或敍或否。隨卽提稟。
정조 8년 · 목
敎曰。今聞承宣言思之。同罪之人或敍或否。亦多有之。除非違牌坐罷之輕勘。該房或不無難於陳聞之事云。此後無論罪名輕重。隨卽提稟事。更令該房知悉。
정조 8년 · 강
行藥院入診于重熙堂。都提調徐命善。提調金華鎭。副提調吳載純。閣臣徐浩修。徐有防。
정조 8년 · 목
命善曰。夜間茶飮。亦奏顯效乎。予曰。一樣可悶。雖似有效。亦不顯然矣。命善曰。使醫官診候後。更進茶飮似好矣。予曰。醫官進前。吳道烱等診候。曰脈候則一樣平和。不必進湯劑。只以三子茶疏膈氣。而入生薑木瓜各少許。則似奏顯效矣。予曰。然則三子飮更爲煎入。湯劑則不必議進矣。命善曰。醫官李喜仁術業甚精。勞勩不少。此等之人。宜有弊。勸之道。東西班職。卽爲調用事。請分付銓曹。予曰。依爲之。予曰。諸大臣處。以昨日下敎傳之乎。命善曰。謹以下敎傳及矣。予曰。所居如是。有難引接矣。命善曰。元子宮醍醐湯。自今年製入乎。予曰。姑待册禮後更稟也。予曰。文武臣專經講榜。催促書入。予命道烱等更爲診候訖。道烱曰。脈體比朝有浮數之意矣。丁文壽曰。臣意則比朝一樣。三子茶恐有過峻之慮矣。予曰。丁文壽之言旣如此。三子飮何以爲之耶。道烱曰。臣意則感候之不得卽解。亦因痰滯之不得開豁也。若進三子飮。則必有顯效決無過峻之慮矣。命善曰。旣非湯劑。卽是茶飮。則連爲進御。似不過峻矣。命善曰。明早亦當承候。而醫官則姑令待令於近處乎。予曰。不必然矣。命善曰。臣許久阻候於元子宮。後日輔養官相見禮時。竊欲隨入一瞻矣。予曰。好矣。予曰。金啓洛通淸。何不爲之耶。命善曰。吏郞有故。不得爲之云矣。予曰。提調家諸人。皆除授玉堂乎。命善曰。金尙集金魯鎭宇鎭。皆除授矣。予曰。金宇鎭則不可入於堂錄。故果除授矣。徐瀅修何當出仕云耶。命善曰。以渠情勢。姑難出仕。而前後恩敎。只增惶蹙矣。予曰。上番翰林出去。兼春秋使之入侍。予曰。注書出去。問于徐浩修。綸綍謄出。至於何年乎。知入。予曰。沁留所校正綸綍。在內閣乎。浩修曰。然矣。予曰。使之持入。予曰。夜來膈痰咳嗽終不決差。可悶矣。文武殿講。今已開講耶。興鎭曰。開場已久矣。予曰。已應講者幾人。知入。予曰。注書進去試所。整齊與否。詳察後申飭試官。已應講者草榜謄來。試官以下。使之食代。
정조 8년 · 강
前直長閔彝顯以草莽臣。從縣道上疏辭職。賜批。
정조 8년 · 목
疏略曰。爰命政府選部。議薦山林之士。而賤臣姓名。亦入其中。噫。此果何爲也。乃於夢想之外。道臣謄宣聖諭。勉之以世祿之義。責之以敎導之任。有非蟣蝨之臣所敢承當者。臣賦命奇釁。生不識父顏。惟與偏母相保。而長無志學之誠。雖於程文口讀之習。初不能致力。則卒無所得於家世之舊業可知也。臣之本末。上下之所洞悉。而奈何以如臣蔭途下品之人。苟然擬議於山林之士。遂使名器猥褻。而聽聞訝惑。不惟臣之恧蹙。若無所容。其於一初之盛擧。所關非細。此尤臣之所大懼也。乞命刋汰臣經筵職名。批以。爾祖卽予輔養官也。今爾以爾祖之孫。抄選之初。首膺薦剡。又爲予經筵官。雖未見爾祖。尙喜有典刑。爾何過自辭巽。若是浼浼歟。爾之經學。克傳箕裘。輿論所歸。有不可誣。而在蔭補則就之。在講官則去之。莫曰居卑而辭尊。揆以舌人幼學壯行之義。得不逕庭乎。況予之旌招于爾者。非但爲資益寡躬。將畀夫訓迪元子之責。則爾以世祿之臣。延頸一念。寧或後。於人也。爾須體予申諭。幡然登途。用副側席虛佇之望。
정조 8년 · 강
行藥院入診于重熙堂。都提調徐命善。提調金華鎭。副提調吳載純。閣臣徐浩修。徐有防。鄭東浚。
정조 8년 · 목
請診也。○予曰。昨下御製。皆已較正乎。浩修曰。未及盡謄矣。予曰。正書後較準之役。使抄啓文臣爲之好矣。浩修曰。院上件謄後。當使校準矣。
정조 8년 · 강
以李魯春爲應敎。徐有成爲副應敎。柳孟養金履鏞爲校理。李翼晉爲副校理。洪樂恒姜★(亻+寅)爲修撰。權裕李顯默爲副修撰。
정조 8년 · 목
敎曰。在外及未肅拜玉堂許遞。前望單子入之。又敎曰。新除授玉堂。待下批牌招入直。
정조 8년 · 강
以蔡弘履爲大司憲。沈基泰爲執義。柳翼之沈應龍爲掌令。韓用龜爲持平。李時秀爲大司諫。李東郁爲司諫。李謙彬爲獻納。鄭萬始徐瀅修爲正言。
정조 8년 · 목
敎曰。有未署經守令云。山林外。呈告及未肅拜。在外臺諫竝許遞。前望單子入之。待下批牌招。使之署經。仍令當日辭朝。
정조 8년 · 강
中批以金啓洛爲副校理。
정조 8년 · 목
敎曰。至親四人。皆以中批除館職。雖謂之事不偶然可也。副司果金啓洛。副校理除授。
정조 8년 · 강
命正言徐瀅修更卽牌招。
정조 8년 · 목
政院以瀅修違牌啓稟。敎以。臺銜與館職大異。元無必遞之義。向來傳敎。昭晣無餘。到今更安敢復事逡巡。此傳旨勿施。更卽牌招。使之署經。
정조 8년 · 강
命官案不察之該堂重推。
정조 8년 · 목
敎曰。近來銓曹擧行。太不成說。通淸官案。事面與他官案尤有自別。而初不修整。已身故人書之。已通淸人不書。此外許多不察之端。不一而足。政望點下之時。未免當點者不得蒙點。此豈成說之事乎。況官案修整入啓。承宣與該郞相對較準。蓋出於重事體之本意。此後官案。又復有如前不察之事。該房承旨與該郞難免重勘。以此嚴飭。前望漏書。必是堂上之不察。當該堂上。竝從重推考。
정조 8년 · 강
大司諫李時秀避嫌乞遞。賜批。
정조 8년 · 목
避嫌略曰。臣父福源方在相府。廟堂臺閣。乃是殿陛相可否之職。何可一刻晏然於臺次乎。請遞臣職。批以。爾父雖在揆地。而左右揆。或與首揆差異。且已例有無。未能詳知。不可以此輕遞言官。勿辭。
정조 8년 · 강
遞獻納李謙彬。
정조 8년 · 목
謙彬於本院。曾經亞諫也。
정조 8년 · 강
命專經文武臣不通人分揀。
정조 8년 · 목
政院以專經文臣不通人禁推啓稟。敎以。敍用屬耳。無怪其不能鍊誦。分揀。又以武臣不通人禁推啓稟。敎以。文臣旣已分揀。一體分揀。
정조 8년 · 강
禁推正言徐瀅修。
정조 8년 · 목
政院以瀅修違牌啓稟。敎以。此傳旨勿施。禁推傳旨捧入。
정조 8년 · 강
命同罪未敍用人。竝蕩滌敍用。
정조 8년 · 목
因吏兵曹同罪未敍用人別單。敎以。蕩滌敍用。
정조 8년 · 강
行藥院入診于誠正閣。都提調徐命善。提調金華鎭。副提調吳載純。閣臣徐浩修徐有防。
정조 8년 · 강
命儒生殿講。二十六日爲之。
정조 8년 · 목
因十六日儒生殿講取稟。有是命。
정조 8년 · 강
命南關移穀差員姓名。開錄狀聞。
정조 8년 · 목
監賑使李在學以南關移劃穀分俵馳啓。敎以。萬數穀物之無事到泊。誠甚多幸。差員姓名。何不依初下敎。開錄狀聞乎。以此意卽爲回諭。
정조 8년 · 강
遞大司諫李時秀。
정조 8년 · 목
持平韓用龜啓言。大司諫李時秀引避而退。已例所在。亦足依據。請遞差。從之。
정조 8년 · 강
飭漕船誅求之弊。
정조 8년 · 목
敎曰。法聖漕船來到。差員纔己肅拜。點船便卽擧行。近聞曾經道伯言。捧穀之際。誅求日滋。船漢邑屬。每多難支之弊云。況今歉歲。尤宜各別察戢。萬一如前循習。堂郞難免不察之責。以此嚴飭戶曹。仍令廟堂時或發遣備郞摘奸。以爲隨現論罪之地。
정조 8년 · 강
分揀正言徐瀅修禁推。
정조 8년 · 목
因禁推傳旨。敎以。不必捧供。分揀。遞差傳旨勿施。更卽牌招。
정조 8년 · 강
命開城府苧布商被殺。斯速譏捕。
정조 8년 · 목
開城留守鄭昌聖以苧布商被殺事馳啓。敎以。嚴飭捕廳。斯速搜訪。以除平民之弊。自卿營亦爲嚴飭譏捕。期於捉得事回諭。
정조 8년 · 강
王大妃殿進御一錢五分重人蔘粟米飮。前方中去縮砂白芥子。命自明日一貼式。依前煎入。榻敎也。
정조 8년 · 목
請診也。○予命醫官入診。吳道烱曰。脈候夜來平順矣。晩後更爲診察若何。予曰。好矣。
정조 8년 · 강
命譯官金致瑞褒賞。考例稟處。
정조 8년 · 목
判府事徐命善啓言。每於使行。必以可合御乘馬極擇貿來之意。前後申飭。非止一再。而譯官輩初不盡心。若無一番激勸之政。則前頭事每患如此。殊甚可悶矣。譯官金致瑞再昨年貿來馬二匹。皆入御乘。今春貿來者。又至六匹之多。姑未知成就之果如何。而其所效勞。誠甚可嘉。此等人合有褒賞之典。故敢達。敎以。考例草記稟處。
정조 8년 · 강
給泰仁縣燒戶恤典。
정조 8년 · 목
全羅監司趙時偉以泰仁縣民家燒燼馳啓。敎以。値此歉歲。尤宜揆例賙救。被燒民家。另施恤典之意分付。
정조 8년 · 강
禁推校理李延伋。副修撰朴廣源李東稷。推承旨趙興鎭。
정조 8년 · 목
敎曰。玉堂無情勢者。以違牌爲事。此亦有關紀綱。今日政。新除玉堂違牌入。直捧禁推傳旨。牌去來申飭。又敎曰。堂疏事體。無異臺章。而今日過齋後。院吏淹置。仍爲留院。不可無飭。當該承旨從重推考。
정조 8년 · 강
遞校理李延伋。副修撰朴廣源李東稷。修撰安策。
정조 8년 · 목
敎曰。禁推玉堂遞差。舊錄中有情勢人許遞。今日政差出。又敎曰。今聞承旨言。修撰安策以實恙來到闕外。無以承牌云。然則不可一例禁推。許遞。
정조 8년 · 강
遞執義沈基泰。以姜★(亻+寅)代之。
정조 8년 · 목
敎曰。臺諫牌去來。旣有申飭之命。則門錀已下。尙無去來。下直守令。至今在闕中云。當該承旨推考。其中在外臺諫山林外許遞。與未差之代。政官牌招開政。待下批牌招署經。又敎曰。執義前望單子入之。
정조 8년 · 강
有政。吏曹判書李在簡。參判金夏材進。
정조 8년 · 목
敎曰。懷仁縣監。今日政各別擇差。又敎曰。懷仁縣監。使之當日辭朝。兩司竝卽牌招署經。山林外人員許遞。今日政差出。待下批一體牌招擧行。又敎曰。玉堂番次苟艱云。違牌人員幷許遞。以在京無故人差出。待下批牌招。推移入直。○以姜垣爲掌令。李聖圭爲大司諫。李祖承爲獻納。李兢淵爲副應敎。沈基泰李延伋爲校理。李度謙爲副校理。安策爲修撰。李東稷朴廣源爲副修撰。安廷鐸爲懷仁縣監。李濟萬爲執義。李養鼎爲大司諫。兪彥修爲司諫。李碩九爲掌令。徐有防爲副提學。申致權爲司諫。李勉兢成種仁爲修撰。洪樂淵爲正言。
정조 8년 · 목
政院啓言。臺諫在外及未差之代。旣有開政差出之命。而正言一窠。不爲差出。當該銓官請推考。仍卽差出。允之。
정조 8년 · 강
罷正言徐瀅修職。
정조 8년 · 목
敎曰。傳旨勿施。更令牌招。情勢雖難遽膺。獨不念分義事體。正言徐瀅修罷職。惟此處分。俾開來頭進身之路。收敍之後。更無得撕捱之意嚴飭。
정조 8년 · 강
副修撰李頤祥上疏辭職。仍陳保嗇之方。賜批。
정조 8년 · 목
疏略曰。瀛館除命。屢下於旬日之內。何敢更事逡巡。而第臣所患。殆同病風之人。乞賜憐察。亟遞臣職。仍念殿下一念憂勤。上而 廟社享祀。不以祈寒大雨。而必也親行。軍國機務。必也上裁之。以至都下生理。京外賑濟。無非焦心費慮。恐有欠於節宣恐嗇之方。悠悠萬事。未有大於聖躬保嗇也。冀少垂察焉。批以。所陳認出憂愛。當體念矣。
정조 8년 · 강
命獻納李祖承上疏還給。
정조 8년 · 목
疏略曰。數月以來。恩誥聯翩。至於銓郞之任。尤係極選。有非如臣無似所可兜攬。而果致參政而狼狽。四方譏嘲。必將目之以無耻者流。臣情到此。亦云蹙矣。蓋當初事端。不過一言可否。及其亞銓之疏出。而無限謬辱。到今一疏論卞。亦出不得已之意。噫。人之不諒。胡至於此。臣誠莫曉其所以也。噫。人見不同。物情難齊。臣固不能隨人俯仰。人亦不肯爲臣顧惜。轉轉層激。事事葛藤。前後居是任者。不爲不多。而自有銓郞以來。所未有者也。乞垂諒察。亟遞臣職名。○敎曰。旣非言事。亦非辭職。則捧入已涉曲循。況以疏代避。本有禁令。此上疏還給。捧納承旨從重推考。在院承旨。亦爲推考。
정조 8년 · 목
敎曰。兩南農形狀本。逐邑列錄。務從仔細。惟湖西一道。得雨多寡。被旱淺深。不能別白陳聞。前此申飭之意。果安在哉。洪忠監司申大升推考。後勿如是泛忽之意。各別嚴飭。
정조 8년 · 강
推漢城判尹金履素。重推東部都事李彥植。奉事崔熽。南部都事李基讓。奉事李鋐。中部都事李勉基。奉事朴澈源。西部都事李普衍。奉事李集明。北部都事尹星基。奉事安廷鐸。
정조 8년 · 목
敎曰。俄筵以近來癘疫之熾盛。使之更加嚴飭各部。方痛形止。死亡數爻。隨卽別單登聞。而近日該府擧行。惟事塞責。徒歸無實之科。事體所在。誠極未安。該堂推考。部官從重推考。
정조 8년 · 강
奎章閣夕問安。賜批。
정조 8년 · 목
因夕問安啓辭。批以。差勝後大體一樣。而最是頑痰不解。盜汗不收。爲難堪之端矣。
정조 8년 · 강
行藥院入診于誠正閣。都提調徐命善。提調金華鎭。副提調吳載純。閣臣徐浩修。
정조 8년 · 목
請診也。○醫官吳道烱等入診訖。曰脈候夜來差勝。而似微弱矣。予曰。夜間連出虛汗矣。命善曰。似緣氣候不足之致矣。予曰。昨日弘文館草記。旣已允下。則長官亦當一體出牌。而何不擧行乎。知入。予曰。翰林先生案及薦記。注書出去持入也。
정조 8년 · 강
奎章閣朝問安。賜批。
정조 8년 · 목
因本閣朝問安啓辭。批以。朝氣大體與昨一樣。而昨夜因開政之事。又未免失睡。予之失睡。不是大事。政院擧行。銓官所爲。萬萬未妥。不俟駕之義。雖難責之於今日廷臣。揆以國綱。果何如也。
정조 8년 · 강
命獻納李祖承疏語。自政院問啓。
정조 8년 · 목
敎曰。向日亞銓疏後。非不念提問當擬人之姓名。或慮轉致葛藤。未之果焉。昨見獻納李祖承疏語。雖不的指誰某。猶可依俙摸索。然而置人於䵝昩之科。殊乖朝家陶甄之本意。伊時擬望人姓名。吏曹參判金夏材處。自政院問啓。前佐郞李祖承處。一體問啓。
정조 8년 · 강
獻納李祖承上疏自引乞遞。賜批。
정조 8년 · 목
疏略曰。臣情地危感。進身無路。略入文字。仰瀆崇嚴。及見傳敎下者。責之以以疏代避。至令還給疏本承宣重推之命。第臣纔叨銓郞。遽遭狼狽。職是郞官。呼籲無路。自嗚之階。今焉始得。一言之卞。諒不獲已。當初實狀。已悉於原疏。而蓋臣之秉執。亶出明國是而重公議。携貳之論。旣未苟同。則擊逐之擧。勢所必至。果以一事可否。厚被亞銓之疑怒。至於形諸文字。一切枳塞。不欲對揚之科。夫通塞之際。關係甚重。十分審愼。乃是奉承之道。焉有因緣事會。强拂公議。汲汲擧擬以不當擬之人。如恐不及。方可謂之仰體聖意耶。莫非臣旣不量力。終未隨人而俯仰。受侮至於此極。臣實自取。尙誰咎哉。職名雖殊。處義無異。以此情勢。何敢仍冒臺次。請遞臣職。批以。是何異於怒室色市。銓席較挈。不關於薇垣去就。勿辭。亦勿退待。
정조 8년 · 강
命時囚具八柱議處。
정조 8년 · 목
義禁府啓言。左巡將具八柱原情。泛稱遲晩。所當請刑。而曾經宣傳官。除刑推請議處。允之。
정조 8년 · 강
咸興等邑燒渰戶恤典。
정조 8년 · 목
咸鏡監司李命植以咸興府民家燒燼馳啓。敎以。本府民家燒燼。若是夥然。聞甚矜慘。災歲賙恤。尤當拔例。參考年前被災時最優例爲之事。自廟堂卽爲行會。初三日之事。十一日始爲登聞。稽忽甚矣。仍令該道委折據實狀聞。○洪忠水使申㬚以庇仁縣人物渰死馳啓。敎以。嚴飭搜拯形止狀聞事分付。
정조 8년 · 강
汰宣傳官李弘遠白慶周。
정조 8년 · 목
敎曰。宣傳官李弘遠白慶周汰去。
정조 8년 · 강
命漢城主簿李羲寅拿處分揀。
정조 8년 · 강
行藥院入診于重熙堂。都提調徐命善。提調金華鎭。副提調吳載純。閣臣徐浩修徐有防。
정조 8년 · 목
請診也。○命善曰。今日伏瞻梳洗。下情欣忭。夜間聖體若何。予曰。與昨一樣。而日漸向熱。鬱甚梳洗矣。予曰。近日民情如何云耶。命善曰。今則秋牟已爲刈食。似無慮矣。予曰。麥農成就。卿果聞知否。命善曰。徐理修自湖南來。故問之。則湖南不如湖西。湖西不如京畿。而京畿則大豐云矣。予命醫官診脈訖。吳道炯曰。脈候三部。今日則益臻平復。猶有脾脈微弱矣。予曰。憊意少減。飮食如常。而膈間如滿。寢時氣息不順。是可悶也。道炯曰。此乃膈氣也。命善曰。今日則議定湯劑。不可已矣。予曰。向來則純虛。故六君子湯。有益無害矣。近來則少有熱意。不可純補。若用導滯行鬱之劑則似好矣。道炯曰。純補之劑。雖不可進用。而蔘橘茶則入吉更杏仁。可以進御矣。予曰。蔘橘太燥。吉杏力微矣。命善曰。不必焉補。而疏滯亦不可連進矣。予曰。數日斡旅後。用養胃湯似好矣。道炯曰。聖敎至當矣。予曰。割付今至何境。浩修曰。至辛丑爲之矣。文字中或有疑誤處。此則付籤以入乎。予曰。依卿言爲之。
정조 8년 · 강
命進御順氣散一貼煎入。榻敎也。
정조 8년 · 강
行藥院入診于重熙堂。都提調徐命善。提調金華鎭。副提調吳載純。
정조 8년 · 목
請診也。○予命醫官入診置之。命善曰。湯劑何以爲定乎。予曰。姑觀數日無妨矣。
정조 8년 · 강
有政。吏曹判書李在簡。參議趙鼎鎭。兵曹判書徐有鄰進。
정조 8년 · 목
以柳義養爲大司諫。李尙度爲正言。曺遠振爲副應敎。李謙彬爲校理。曺允大爲副校理。趙濟魯洪樂恒爲副修撰。田光說爲金海府使。金履素爲都總管。以曺命楫李晢爲宣傳官。初仕也。
정조 8년 · 강
命內閣別看役丁遇泰。更勿使用。
정조 8년 · 목
因奎章閣別看役丁遇泰從重施罰啓辭。允之。敎以。以渠薄有才技。依許圭例。得差別看役。則所當隨處謹愼。而犯此罪科。所爲萬萬駭痛。渠雖非本閣屬官。御眞奉審。旣得出入。且與外司別看役有異。閣屬操切事。前後申飭。何等截嚴。則如渠幺麼之人名登啓辭。卽此一事。他事之放恣。可以推知。本閣施罰。失之太輕。無論本閣別看役他司別看役。更勿使用。以懲日後。爾以年少閣臣。乃能如是修擧。極用嘉尙。此後無論大小閣屬。隨聞論勘。以爲一分對揚之地。
정조 8년 · 강
分揀宣傳官李近冑等拿汰。
정조 8년 · 목
政院啓言。筵話何等嚴秘。而聞昨日入直宣傳官傳喝於注書。宣傳官汰去時筵說。要得詳報云。事未前聞。極爲驚駭。當該宣傳官所當重勘。而本院請推外。無他罰。何以爲之。敎以。筵話何等嚴秘。大官之所不可送喝探問。則渠輩亦有知覺。犯此罪科。實出常情之外。注書旣云分明聽之。至有來告堂上之擧。渠輩似無發明之端。然其律至重。所係亦不輕。不可遽然處分。昨日入直宣傳官等。竝令該府拿囚嚴問。捧口招以聞。○因宣傳官望單子。敎以。建陽門放鑰。與闕門同時爲之。苟作標信。閑雜人無得往來。而再昨夜事。聞甚駭怪。雖有處分。更思渠以新進。不識東西。則不能申飭之罪。惟在伊日承傳及右位。汰去特爲分揀。此望筒勿施
정조 8년 · 강
王大妃殿進御人蔘粟米飮。前方中減半夏五分。入竹瀝三匙。薑汁半匙。命自今日煎入。榻敎也。
정조 8년 · 강
召見輪對官于誠正閣。
정조 8년 · 목
予曰。輪對官皆已待令乎。問入。注書沈晉賢以吏曹佐郞李祖承謂有情勢。不爲入來。其餘盡爲待令之意回奏。予曰。幺麼郞官。豈有情勢之可言。一經禁推。亦足一伸。使之催促入來。李祖承入來後當見輪對官。以此意連爲嚴飭。晉賢以李祖承雖被嚴敎。情勢決難行公之意回奏。予曰。承旨自政院連爲催促。吏郞入來後微稟。敎曰。承旨與輪對官入侍。掌樂院正金履正曰。本院工生等災年接濟之道。自上特爲軫念。各該道價布保米中蕩減停退兩條。許令賑廳區劃。而該廳只送蕩減條。而至於停退條則置而不施。故工生等料賴。實無其策。今此停退條。不過一時推移。從後還報之物。則姑爲及時移送。得以目前救活之計似好。故敢達。予曰。渠輩服役。本自不些。朝家每加軫念。而當此保米錢停退之日。接濟之道。尤不可不顧。停捧條之推移貸下。有司豈必靳惜。以此所懷出擧條。申飭該廳。以爲趁卽分貸之地。昌城府使李陽運進奏職姓名。予曰。山城改築。已畢役乎。陽運曰。已畢役矣。予曰。能無後慮乎。陽運曰。似無此慮矣。予曰。繕修城堞。甚可尙矣。軍資監正李天普[普天:I-PERSON]曰。軍資監以今番逋欠言之。專出於斗量之欠縮。放料之際。諸上司員役。各軍門將卒。料祿受去之後。小不如意。則歸告本司。推捉之患。比比有之。故本監員役輩。㥘於威勢。厚量上下。自多欠縮之患矣。予曰。此外又有弊瘼乎。天普[普天:I-PERSON]曰。無矣。
정조 8년 · 강
遞承旨具明謙。以趙鼎鎭代之。
정조 8년 · 목
敎曰。行左副其例甚罕。每卽遞解。今不可異同。左副承旨許遞。前望單子入之。
정조 8년 · 강
命原春道桂坊薦。不拘限採訪。
정조 8년 · 목
原春監司徐鼎修以桂坊薦章尙遲。惶恐緣由馳啓。敎以。數朔內薦進之命。蓋欲無至延拕。不必拘此限。隨其採訪狀聞事。回諭。
정조 8년 · 강
備局以全羅監司趙時偉還縮耗條加分狀覆啓。
정조 8년 · 목
備邊司啓言。卽因全羅監司趙時偉狀啓。有今日內草記稟處之命矣。營還近來漸縮。支用本自難繼。而自經昨年停退。營耗減縮。至於五千餘石之。多。非但目今之無以支放。亦恐來頭之莫可收拾。其所矯捄之方。不可不念。而以錢作穀。果有民弊。加分耗條。異於元還。道臣所請。不無斟量。自癸卯至乙巳三年還上加分耗條中。各穀限五千一百九十石。依狀請許劃。以爲蘇殘支繼之地。所用穀物。衙門名色。追後修成册枚報本司之意。請分付。敎以。依草記施行
정조 8년 · 강
行藥院入診于誠正閣。召見時原任大臣閣臣。都提調徐命善。提調金華鎭。副提調吳載純。領府事金尙喆。領議政鄭存謙。判府事李徽之。閣臣徐有防。
정조 8년 · 목
日次請診及時原任大臣閣臣承候也。○醫官吳道炯等診脈訖。奏曰。脈體大勝於昨日矣。予曰。今日則養胃湯不可服矣。面部有浮熱。似是感熱未盡退矣。命善曰。今日則以昨日所進茶飮更進好矣。予曰。依爲之。予曰。卿家每以盛滿爲憂矣。向者金啓洛新除。又助一端矣。尙喆曰。向日順娩後。臣等今始入對矣。宗英之繁衍。自此可卜。慶忭曷已。予曰。有子又有女。儘可也。次對久未爲之。廟謨想多積滯矣。予曰。畿內雨澤。能無渴急之慮耶。廣州如何云耶。尙喆曰。姑無慮云矣。熤曰。內浦則渴急。嶺南少勝。湖南不如湖西云矣。存謙曰。目今都城。時患熾盛云。自前如此之時。行別厲祭矣。今番亦爲過行何如。予曰。領府事之意何如。尙喆曰。今年則姑不如前大熾。不必急行厲祭矣。予詢諸大臣。命善曰。姑觀前頭。更爲稟處好矣。熤曰。臣見亦如是矣。予曰。豫則立矣。早爲之何妨乎。稍觀五六日爲之。各部報狀則連爲申飭。存謙曰。已報來者。亦爲千餘名云矣。予曰。東村則乾淨云。然否。尙喆曰。然矣。徽之曰。燈夕觀光之人。減於平年云。亦可驗其熾盛矣。予曰。向日宣傳官輩。以任聖說事伏閤。極可駭也。存謙曰。其爲首者。不可不飭勵矣。予曰。我國規模。貴文賤武。而自上視之。均是臣隣。故予則果欲鎭安之矣。卿等則當尊體統立紀綱。武臣之如此。亦卿之過也。熤曰。宣傳官則固不足責。而向者四武將聯疏。大關事體。外面觀之。有若疆城有事。安危所關者然。豈非不深思而然也。熤曰。李★(土+甲)事。亦駭然矣。私室酬酢。豈可筵奏乎。臣方欲仰請譴罰矣。予曰。不必然矣。事已止息。豈可更起爭端。予曰。卿等爲朝廷何賀乎。向日筵話。卿等見之乎。存謙曰。果已詳見。同朝喜甚矣。尙喆曰。月初恩敎。迄今感泣。欲報之德。糜粉奚及。第臣精力已衰。有無不關於朝廷。只有奉朝一事。可以報全保之恩。臣雖以文字仰請。亦不過於此矣。予曰。此事不必更說也。存謙曰。洪判府則來詣闕外。而旣有犯染。不敢入來矣。予曰。過矣。
정조 8년 · 강
許施訓局餉米貸下之請。
정조 8년 · 목
領議政鄭存謙啓言。卽見訓鍊都監報辭。則以爲本局軍餉米。每患不足。昨今兩年。各道停退及以錢代捧之數。至於一千九百餘石。而癸未年保米代錢時。均廳米有送價取來之事。依例米一千四百七十石。捧價發賣事。筵稟變通爲辭矣。放料期限且迫到。今不可無變通之擧。賑廳米發賣後。猶有餘儲云。且其貸下則多有已行之例。爲先推移貸下。俾無軍料闕放之弊。而前頭以訓局給代條。移施還報。似爲兩便。請以此分付。從之。
정조 8년 · 강
許施關西慈母山城補餉穀改色之請。
정조 8년 · 목
領議政鄭存謙啓言。卽見平安監司鄭民始報辭。則以爲慈母山城補城補餉等穀。自是城餉不虞之需。舊穀或有十年七八年陳留者。留庫腐傷之穀。爲折米六千石零。而現發於各倉査實之時。故當該各庫監色。爲先從重懲治。防弊之道。釐正計料。而今此陳腐之穀。若不及今變通。將未免永棄。陳米。以改色例。趁今還分。代秋還捧爲辭矣。莫重城餉之若是陳腐。極爲駭然。而餉穀精實之道。莫如趁此改色。依所請。請特爲許施。予詢大臣。右議政金熤曰。臣意亦如領相所奏矣。從之。
정조 8년 · 강
命淮陽府使李敬養。今日政內移。
정조 8년 · 목
領議政鄭存謙啓言。淮陽府使李敬養聞其老母上京。而篤老侍下情理。有難久離。自前出補之臣。亦有許覲之例。敢達。敎以。出補。亦已經歲。今日政內移。如無當窠。遞付軍銜。
정조 8년 · 강
重推訓鍊大將具善復。禁衛大將李敬懋。御營大將徐有大。總戎使李昌運。
정조 8년 · 목
右議政金熤啓言。向者四武將聯疏事。殊涉驚怪。初接小報中疏槪。四元戎聯名而上章。似若有關國家時急大事。而及其疏本之出。不過是疲殘兩宣傳請汰事也。以此微事。至有聯疏之强聒。揆以事體。極爲未安。訓鍊大將具善復。禁衛大將李敬懋。御營大將徐有大。總戎使李昌運。請幷重推。敎以。將臣聯疏。事面至重。原疏措語。太欠疏略。所請不過汰去而止。反不若盛論儒生事之爲有據。到今卿之所奏。亦出於尊事體之意。諸將臣聞此。亦必受以爲罪。推考事依爲之。
정조 8년 · 강
推前兵曹判書李★(土+甲)。
정조 8년 · 목
右議政金熤啓言。前兵判李★(土+甲)向於任嵂事。有捐處義。臣欲筵請警責。而久未登對。今始仰達矣。任嵂所言。果如兵判所奏。則極爲駭妄。而及夫嵂之供辭之出。所奏全歸爽實。在兵判之道。追思伊時酬酢。果是誤聞而錯奏者。則固宜自引其咎。乞被筵奏爽實之譴。若是嵂之供辭。出於粧撰。則亦宜更申前奏。仰請其供不以實之罪。於斯二者。居一於此。實是處義之所不容已。而徒然泯默。終無一言。其在責備之道。不可無警。前兵判李★(土+甲)特施譴罷之典。請以示規警之意。敎以。罷職過矣。推考。
정조 8년 · 목
因二十一日輪對取稟也。
정조 8년 · 강
政院以吏曹參判金夏材。前佐郞李祖承問啓啓。
정조 8년 · 목
本院啓言。問于吏曹參判金夏材處。則以爲伊日擧似之人。卽尹得孚也。郞官亦不明言其不當擬之由。故畢竟相持。至於上章矣。一則臣罪。二則臣罪。輾轉至此。至於問啓之命。惶恐不知所達云。問于前吏曹佐郞李祖承處。則以爲向來政席事實。略陳於疏啓之中。而不擧誰某者。特以亞銓之疏。初不指名故也。伊時政席。亞銓以前修撰尹得孚謂當疏通。要擬館職。而臣有區區所執。果不能苟同。此外無他更達之辭云矣。敎以。亞堂之初無力薦。郞官之亦不力塞。推此對路。槪可知庫。然則可謂都無事。當初問啓之命。慮或有彼此相較之事。朝家必欲兩解故耳。此問啓置之此。後更無敢以此事登聞事嚴飭。雖以尹得孚言之。侵斥重臣。極口噴薄。致使朝著不靜。殊乖朝家鎭安之本意。然經歲不擬。便作轗軻。不幾於已甚。此意亦令銓曹知悉。
정조 8년 · 목
以金載人爲淮陽府使。
정조 8년 · 강
命雨後農形。斯速狀聞。
정조 8년 · 목
敎曰。望望之餘。甘霔伊始。言念民事。萬萬幸甚。繼此周洽。方切顒企。列邑得雨多寡。雨後農形。隨聞斯速狀啓事。分付畿伯及兩湖伯處。
정조 8년 · 목
敎曰。總管中時帶劇務人許遞。前望單子入之。
정조 8년 · 강
遞承旨趙興鎭。以李養鼎代之。尋遞。以金尙集代之。
정조 8년 · 목
敎曰。今日不爲仕進承旨許遞。前望單子入之。○政院以養鼎方在罷散中啓稟。敎以。然則望筒何不付標乎。吏曹堂上推考。李養鼎敍用。又敎曰。承旨前望單子入之。
정조 8년 · 강
右副承旨李養鼎陳疏。避嫌乞遞。踏啓字。
정조 8년 · 목
養鼎與右承旨金思穆。有親査應避之嫌也。
정조 8년 · 강
副修撰趙濟魯。副校理曺允大上疏。避嫌乞遞。竝批下該曹稟處。
정조 8년 · 목
濟魯與副校理金啓洛。有娚妹應避之嫌。允大與同春秋吳大益。有姪女壻應避之嫌也。
정조 8년 · 강
遞判義禁韓光會。以具善復代之。
정조 8년 · 목
政院以光會在外啓稟。敎以。判義禁許遞。令該曹口傳擬入。
정조 8년 · 목
因義禁府都囚徒。敎以。具八柱罷職放送。李寅植放送。又敎曰。時囚罪人朴廣源李東稷李延伋等。竝付過放送。
정조 8년 · 강
命時囚李近胄等議處。李書九等勘放。
정조 8년 · 목
義禁府啓言。宣傳官李近胃曺翰振朴宗和申暹等原情。泛稱遲晩。所當請刑。而曾經宣傳官。請上裁。敎以。議處。又啓言。兵曹佐郞李書九照律笞五十收贖。解見任別敍。私罪施行。敎以。後無得如前逡巡之意。嚴飭放送。又啓言。漕船領運差使員龜山僉使李炡一原情。泛稱遲晩。請刑推得情。敎以。考律草記勘放。
정조 8년 · 강
命進御順氣散停止。人蔘養胃湯本方中。減蒼朮五分。加吉更一錢。縮砂五分。自今日煎入。榻敎也。
정조 8년 · 강
行藥院入診于誠正閣。召見備堂及京畿監司沈頤之。提調金華鎭。兵曹判書徐有隣。吏曹判書李在簡。刑曹判書趙時俊。